Document ID: 32000D0532

Komisijas Lēmums
(2000. gada 3. maijs),
ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) punktu Padomes Direktīvā 75/442/EEK par atkritumiem, un Padomes Lēmumu 94/904/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem
(paziņots ar dokumenta numuru C(2000) 1147)
(Dokuments attiecas uz EEZ)
(2000/532/EK)
EIROPAS KOPIENU KOMISIJA,
ņemot vērā Eiropas Kopienas dibināšanas Līgumu,
ņemot vērā Padomes Direktīvu 75/442/EEK (1975. gada 15. jūlijs) par atkritumiem [1], kas grozīta ar Direktīvu 91/156/EEK [2], un jo īpaši tās 1. panta a) punktu,
ņemot vērā Padomes Direktīvu 91/689/EEK (1991. gada 12. decembris) par bīstamajiem atkritumiem [3] un jo īpaši tās 1. panta 4. punkta otro ievilkumu,
tā kā:
(1) Dažas dalībvalstis ir paziņojušas virkni atkritumu kategoriju, kurām, pēc to uzskatiem, piemīt viena vai vairākas Direktīvas 91/689/EEK III pielikumā uzskaitītās īpašības.
(2) Direktīvas 91/689/EEK 1. panta 4. punktā noteikts, ka Komisijai jāpārbauda dalībvalstu paziņojumi, lai izdarītu grozījumus Padomes Lēmumā 94/904/EK [4] noteiktajā bīstamo atkritumu sarakstā.
(3) Visiem bīstamo atkritumu sarakstā uzskaitītajiem atkritumiem jābūt iekļautiem arī Eiropas Atkritumu katalogā, kas noteikts Komisijas Lēmumā 94/3/EK [5]. Lai uzskaites sistēmu padarītu caurskatāmāku un vienkāršotu pastāvošos noteikumus, būtu jāizveido viens Kopienas saraksts, kas apvienotu Lēmumā 94/3/EK noteikto atkritumu sarakstu ar Lēmumā 94/904/EK noteikto bīstamo atkritumu sarakstu.
(4) Šo uzdevumu veikt Komisijai palīdzējusi komiteja, kas izveidota saskaņā ar Direktīvas 75/442/EEK 18. pantu.
(5) Šajā lēmumā paredzētie pasākumi ir saskaņā ar minētās komitejas sniegto atzinumu,
IR PIEŅĒMUSI ŠO LĒMUMU.
1. pants
Ar šo apstiprina sarakstu šā lēmuma pielikumā.
2. pants
Kā bīstamus klasificē atkritumus, kuriem piemīt viena vai vairākas Direktīvai 91/689/EEK III pielikumā uzskaitītās bīstamības īpašības un attiecībā uz šā pielikuma H3 līdz H8, H10 [6] un H11 pozīciju piemīt vismaz viena šāda īpašība:
- uzliesmošanas temperatūra ≤ 55 °C,
- atkritumu sastāvā viena vai vairākas vielas [7] klasificētas kā ļoti toksiskas, un to kopējā koncentrācija ≥ 0,1 %,
- atkritumu sastāvā viena vai vairākas vielas klasificētas kā toksiskas, un to kopējā koncentrācija ≥ 3 %,
- atkritumu sastāvā viena vai vairākas vielas klasificētas kā kaitīgas, un to kopējā koncentrācija ≥ 25 %,
- atkritumu sastāvā viena vai vairākas kodīgas vielas klasificētas ar R35, un to kopējā koncentrācija ≥1 %,
- atkritumu sastāvā viena vai vairākas kodīgas vielas klasificētas ar R34, un to kopējā koncentrācija ≥5 %,
- atkritumu sastāvā viena vai vairākas kairinošas vielas klasificētas ar R41, un to kopējā koncentrācija ≥10 %,
- atkritumu sastāvā viena vai vairākas kairinošas vielas klasificētas ar R36, R37, R38, un to kopējā koncentrācija ≥20 %,
- atkritumu sastāvā viena vai vairākas vielas ir 1. vai 2. kategorijas kancerogēni, un to kopējā koncentrācija ≥0,1 %,
- atkritumu sastāvā viena vai vairākas vielas ir 1. vai 2. kategorijas reproduktīvajai funkcijai toksiskas vielas, kas klasificētas ar R60, R61, un to kopējā koncentrācija ≥0,5 %,
- atkritumu sastāvā viena vai vairākas vielas ir 3. kategorijas reproduktīvajai funkcijai toksiskas vielas, kas klasificētas ar R62, R63, un to kopējā koncentrācija ≥5 %,
- atkritumu sastāvā viena vai vairākas vielas ir 1. vai 2. kategorijas mutagēni, kas klasificēti ar R46, un to kopējā koncentrācija ≥0,1 %,
- atkritumu sastāvā viena vai vairākas vielas ir 3. kategorijas mutagēni, kas klasificēti ar R40, un to kopējā koncentrācija ≥1 %.
3. pants
Izņēmuma gadījumos, pamatojoties uz dokumentāriem pierādījumiem, ko atbilstošā veidā iesnieguši īpašnieki, dalībvalstis var pieņemt lēmumu par to, ka kādam no sarakstā norādītajiem atkritumu veidiem nepiemīt Direktīvas 91/689/EEK III pielikumā uzskaitītās īpašības. Neskarot Direktīvas 91/689/EEK 1. panta 4. punkta otro ievilkumu, dalībvalstis izņēmuma gadījumos var pieņemt lēmumu par to, ka atkritumiem, kuri sarakstā norādīti kā tādi, kas nav bīstami, piemīt viena vai vairākas Direktīvas 91/689/EEK III pielikumā uzskaitītās īpašības. Par visiem šādiem lēmumiem dalībvalstis katru gadu paziņo Komisijai. Komisija šos lēmumus apkopo un pārbauda, vai to sakarā nav jāizdara grozījumi Kopienas atkritumu un bīstamo atkritumu sarakstā.
4. pants
Dalībvalstis veic vajadzīgos pasākumus, lai līdz 2002. gada 1. janvārim izpildītu šīs direktīvas prasības.
5. pants
Lēmumu 94/3/EK un Lēmumu 94/904/EK atceļ no 2002. gada 1. janvāra.
6. pants
Lēmums ir adresēts dalībvalstīm.
Briselē, 2000. gada 3. maijā

Labels: 12
7
15
20